NARIADENIE RADY (ES) č. 614/2009
zo 7. júla 2009
o spoločnom systéme obchodovania s ovalbumínom a laktalbumínom
(kodifikované znenie)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej články 26, 87, 88, 89, 132, 133 a 308,
so zreteľom na návrh Komisie,
so zreteľom na stanovisko Európskeho parlamentu (1),
keďže:
(1)
Nariadenie Rady (EHS) č. 2783/75 z 29. októbra 1975 o spoločnom systéme obchodovania s ovalbumínom a laktalbumínom (2) bolo opakovane (3) podstatným spôsobom zmenené a doplnené. V záujme jasnosti a prehľadnosti by sa malo toto nariadenie kodifikovať.
(2)
Ovalbumín, ktorý nie je začlenený do prílohy I k zmluve, nepodlieha aplikácii poľnohospodárskych ustanovení zmluvy, zatiaľ čo vaječný žĺtok aplikácii týchto ustanovení podlieha.
(3)
Z tohto faktu vyplýva situácia, ktorá môže záporne ovplyvniť efektívnosť spoločnej poľnohospodárskej politiky v sektore vajec.
(4)
Na účely vyváženého riešenia by mal byť pre ovalbumín ustanovený spoločný systém obchodovania zodpovedajúci takémuto systému pre vajcia. Je nutné aplikáciu takéhoto systému rozšíriť aj na laktalbumín, pretože ho možno vo veľkom rozsahu používať ako náhradu ovalbumínu.
(5)
V súlade s nariadením Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (4) bol v Spoločenstve vytvorený systém jednotného trhu pre vajcia.
(6)
Systém obchodovania týkajúci sa albumínov by mal nadväzovať na platný systém pre vajcia vzhľadom na závislosť výrobkov obsahujúcich albumíny od vajec.
(7)
V rámci Uruguajského kola multilaterálnych obchodných rokovaní Spoločenstvo prerokovalo rôzne dohody. Niekoľko z týchto dohôd sa týka poľnohospodárstva, najmä Dohoda o poľnohospodárstve (5).
(8)
Colné sadzby, ktoré sa vzťahujú na poľnohospodárske výrobky, sa podľa Dohody o poľnohospodárstve musia stanoviť v Spoločnom colnom sadzobníku.
(9)
Ceny ovalbumínu sa zvyčajne odvíjajú od cien vajec, ktoré sú v Spoločenstve a na svetovom trhu rozdielne. Cena vajec nie je okrem nákladov na spracovanie jediným faktorom ovplyvňujúcim cenu albumínu na svetovom trhu. Na účely zachovania minimálnej úrovne ochrany proti nepriaznivým účinkom na trh v dôsledku tarifikácie Dohoda o poľnohospodárstve povoľuje uplatnenie dodatočných ciel podľa presne určených podmienok, ale iba na výrobky podliehajúce tarifikácii.
(10)
Dohoda o poľnohospodárstve ustanovuje sériu tarifných kvót podľa opatrení na súčasné a minimálne pristúpenie. Podmienky uplatniteľné na takéto kvóty sú v tejto Dohode o poľnohospodárstve podrobne stanovené. Vzhľadom na veľký počet kvót a na účely zabezpečenia, aby sa realizovali tak efektívne, ako je len možné, Komisia by mala byť zodpovedná za ich zavádzanie a prideľovanie použitím riadiaceho postupu.
(11)
Z dôvodov úzkeho hospodárskeho vzťahu medzi rozličnými výrobkami z vajec je nutné v prípade ovalbumínu a laktalbumínu zabezpečiť možné prijatie obchodných noriem, ktoré budú do najvyššej možnej miery zodpovedať obchodným normám stanoveným pre výrobky uvedené v článku 1 ods. 1 písm. s) nariadenia (ES) č. 1234/2007.
(12)
V spoločných organizáciách trhu s vajcami patrí vyňatie opatrení obchodovania v rámci režimu aktívneho zošľachťovacieho styku z postihu výlučne do právomoci Rady. V ekonomických podmienkach, ktoré vyplývajú z Dohody o poľnohospodárstve, sa môže ukázať nevyhnutnou rýchla reakcia na problémy trhu, ktoré vyplývajú z uplatňovania vyššie uvedených opatrení. Vzhľadom na to by Komisii mala byť daná právomoc na prijatie urýchlených opatrení, ktoré sú časovo ohraničené,
PRIJALA TOTO NARIADENIE:
KAPITOLA I
ROZSAH PÔSOBNOSTI
Článok 1
Pokiaľ toto nariadenie neustanovuje inak, na nasledujúce výrobky sa vzťahujú colné sadzby zo Spoločného colného sadzobníka:
Kód KN
Opis
3502
Albumíny (vrátane koncentrátov dvoch alebo viacerých srvátkových proteínov obsahujúcich viac ako 80 % hmotnosti srvátkových proteínov počítaných v sušine), albumináty a iné deriváty albumínu:
- Ovalbumín:
ex 3502 11
- - Sušený
3502 11 90
- - - Iné (ako nevhodné alebo nespôsobilé na ľudskú spotrebu)
ex 3502 19
- - Iné:
3502 19 90
- - - Iné (ako nevhodné alebo nespôsobilé na ľudskú spotrebu)
ex 3502 20
- Laktalbumín vrátane koncentrátov dvoch alebo viacerých srvátkových proteínov:
- - Iné (ako nevhodné alebo nespôsobilé na ľudskú spotrebu)
3502 20 91
- - - Sušený (napríklad vo forme fólií, šupiniek, vločiek, prášku)
3502 20 99
- - - Iné
KAPITOLA II
OBCHOD S TRETÍMI KRAJINAMI
Článok 2
1. Dovozy akýchkoľvek výrobkov, ktoré sú vymenované v článku 1, do Spoločenstva môžu podliehať predloženiu dovozného povolenia.
2. Členský štát vystaví dovozné povolenia ktorémukoľvek žiadateľovi bez ohľadu na miesto jeho usadenia v Spoločenstve a bez toho, aby boli dotknuté opatrenia, ktoré sa uskutočnia na uplatnenie článku 4.
3. Dovozné povolenia sú platné v rámci celého Spoločenstva. Takéto povolenia sa vystavia pod podmienkou poskytnutia záruky, ktorá zabezpečí, že výrobky sa dovezú alebo vyvezú počas platnosti povolenia; okrem prípadov vyššej moci záruka prepadne celkom alebo čiastočne, ak sa dovoz alebo vývoz neuskutoční alebo sa uskutoční iba čiastočne v rámci tohto obdobia.
4. Čas platnosti dovozných povolení a ostatné podrobné pravidlá uplatňovania odseku 1 sa prijmú v súlade s postupom uvedeným v článku 195 ods. 2 nariadenia (ES) č. 1234/2007.
Článok 3
1. Aby sa zabránilo alebo čelilo nepriaznivým účinkom na trh Spoločenstva, ktoré môžu vzniknúť následkom dovozu niektorých výrobkov vymenovaných v článku 1, bude dovoz jedného alebo viacerých takýchto výrobkov pri colnej sadzbe, ktorá je ustanovená v Spoločnom colnom sadzobníku, podliehať zaplateniu dodatočného dovozného cla, ak sú splnené podmienky uvedené v článku 5 Dohody o poľnohospodárstve, pokiaľ nie je pravdepodobné, že dovozy narušia trh Spoločenstva, alebo kde by účinky boli nepomerné k zamýšľanému cieľu.
2. Spúšťacie ceny, pod ktoré možno uložiť dodatočné dovozné clo, budú tie, ktoré Spoločenstvo oznámi Svetovej obchodnej organizácii.
Spúšťacie hladiny, ktoré sa musia prekročiť, aby sa mohlo uložiť dodatočné dovozné clo, sa určia najmä na základe dovozov do Spoločenstva počas troch rokov, ktoré predchádzajú rok, v ktorom vzniknú nepriaznivé účinky uvedené v odseku 1, alebo je pravdepodobné, že vzniknú.
3. Dovozné ceny, ktoré je potrebné brať do úvahy pri ukladaní dodatočného dovozného cla, sa stanovia na základe dovozných cien CIF príslušnej zásielky.
Dovozné ceny CIF sa preto budú kontrolovať v porovnaní s reprezentatívnymi cenami za takýto výrobok na svetovom trhu alebo na dovoznom trhu Spoločenstva za takýto výrobok.
4. Komisia prijme podrobné pravidlá uplatňovania odsekov 1, 2 a 3 v súlade s postupom, ktorý je uvedený v článku 195 ods. 2 nariadenia (ES) č. 1234/2007. Takéto podrobné pravidlá bližšie určia najmä:
a)
výrobky, na ktoré sa môžu uplatniť dodatočné dovozné clá na základe podmienok článku 5 Dohody o poľnohospodárstve;
b)
iné kritériá, ktoré sú potrebné na uplatňovanie odseku 1 v súlade s článkom 5 Dohody o poľnohospodárstve.
Článok 4
1. Tarifné kvóty na výrobky, ktoré sú vymenované v článku 1 ako výsledok dohôd uzatvorených v rámci Uruguajského kola multilaterálnych obchodných rokovaní, sa budú zavádzať a prideľovať v súlade s podrobnými pravidlami schválenými podľa postupu, ktorý je uvedený v článku 195 ods. 2 nariadenia (ES) č. 1234/2007.
2. Kvóty sa budú prideľovať s použitím jedného z nasledujúcich spôsobov alebo ich kombináciou:
a)
spôsob na základe chronologického poradia, v ktorom sa predkladajú žiadosti (princíp „kto prv príde, ten prv berie“);
b)
spôsob rozdeľovania v pomere k množstvám, ktoré sa požadovali pri predložení žiadosti (použijúc metódu „súbežnej previerky“);
c)
spôsob založený na tradičnom priebehu obchodovania (použijúc metódu „tradičné/nové žiadosti“).
Možno schváliť ďalšie vhodné spôsoby.
Je potrebné zabrániť akejkoľvek diskriminácii medzi jednotlivými prevádzkovateľmi.
3. Ak je to nutné, spôsob správy zohľadní potreby ponuky trhu Spoločenstva a potrebu zachovania jeho rovnováhy a môže vychádzať z metód použitých v minulosti pri kvótach podobných tým, ktoré sú uvedené v odseku 1, bez toho, aby boli dotknuté práva vznikajúce z dohôd uzatvorených počas Uruguajského kola multilaterálnych obchodných rokovaní.
4. Podrobné pravidlá, ktoré sú uvedené v odseku 1, stanovia ročné kvóty vhodne rozdelené počas celého roku, ak je potrebné ich zaviesť, kde je to vhodné:
a)
záruky zahŕňajúce povahu, miesto pôvodu a pôvod výrobku;
b)
uznanie dokladu, ktorý sa použije na overenie záruk, ktoré sú uvedené pod písmenom a), a
c)
podmienky, podľa ktorých sa vystavujú dovozné povolenia, a ich obdobie platnosti.
Článok 5
V prípade, že ceny na trhu Spoločenstva podstatne stúpnu, a v prípade pravdepodobnosti, že takáto situácia bude pokračovať, pričom by sa narušil trh Spoločenstva alebo by hrozilo jeho narušenie, môžu sa prijať vhodné opatrenia.
Rada, konajúc na návrh Komisie v súlade s postupom, ktorý je stanovený v článku 37 ods. 2 zmluvy, prijme podrobné pravidlá uplatňovania prvého pododseku tohto článku.
Článok 6
Pre výrobky uvedené v článku 1 sa môžu prijať obchodné normy, ktoré, podliehajúc potrebe mať na zreteli charakteristické vlastnosti týchto výrobkov, budú zodpovedať obchodným normám stanoveným v článku 116 nariadenia (ES) č. 1234/2007 pre výrobky uvedené v časti XIX prílohy I k uvedenému nariadeniu. Normy sa môžu týkať najmä odstupňovania kvality, balenia, skladovania, prepravy, prezentácie a označovania.
Normy, ich rozsah a všeobecné predpisy týkajúce sa ich aplikácie prijíma rozhodnutím kvalifikovanej väčšiny na návrh Komisie Rada.
Článok 7
1. V rozsahu potrebnom na riadne fungovanie spoločnej organizácie trhu s vajcami a tohto nariadenia môže Rada, konajúc na návrh Komisie v súlade s hlasovacím postupom, ktorý je ustanovený v článku 37 ods. 2 zmluvy, v osobitných prípadoch zakázať celkom alebo čiastočne použitie režimu aktívneho zošľachťovacieho styku, pokiaľ ide o výrobky, ktoré sú vymenované v článku 1 tohto nariadenia, ktoré sú určené na výrobu výrobkov vymenovaných v uvedenom článku.
2. Odchylne od odseku 1, ak je situácia uvedená v odseku 1 neodkladná a ak sa trh Spoločenstva naruší alebo je vystavený narušeniu prostredníctvom režimu aktívneho zošľachťovacieho styku, Komisia na požiadanie členského štátu alebo na základe vlastnej iniciatívy rozhodne o potrebných opatreniach. Rada a členské štáty budú upovedomené o takýchto opatreniach, ktoré budú platné počas obdobia najviac šiestich mesiacov a budú ihneď uplatniteľné. Ak Komisia dostane žiadosť od členského štátu, rozhodne o nej do jedného týždňa nasledujúceho po prijatí žiadosti.
3. Opatrenia, o ktorých rozhodne Komisia, môže predložiť Rade ktorýkoľvek členský štát do jedného týždňa odo dňa, keď bolo oznámené. Konajúc na základe kvalifikovanej väčšiny, Rada môže rozhodnutie Komisie potvrdiť, zmeniť alebo zrušiť. Ak Rada nekoná do troch mesiacov, bude sa rozhodnutie Komisie považovať za zrušené.
Článok 8
1. Všeobecné pravidlá výkladu kombinovanej nomenklatúry a osobitné pravidlá jej uplatňovania sa vzťahujú na klasifikáciu taríf výrobkov, ktoré spadajú do tohto nariadenia. Tarifná nomenklatúra vyplývajúca z uplatňovania tohto nariadenia sa včlení do Spoločného colného sadzobníka.
2. Okrem prípadov, keď je stanovené inak v tomto nariadení alebo jeho ustanoveniach, sa pri obchodovaní s tretími krajinami zakazuje nasledujúce:
a)
vyberanie akéhokoľvek poplatku, ktorý má rovnocenný účinok ako clo;
b)
uplatňovanie akéhokoľvek obmedzenia množstva na dovozy alebo opatrenia, ktoré má rovnocenný účinok.
KAPITOLA III
VŠEOBECNÉ USTANOVENIA
Článok 9
Výrobky špecifikované v článku 1, ktoré sú vyrobené alebo získané z výrobkov, na ktoré sa nevzťahuje článok 23 ods. 2 a článok 24 zmluvy, nemôžu byť pripustené do voľného obehu v Spoločenstve.
Článok 10
Členské štáty a Komisia si vzájomne poskytnú informácie potrebné na vykonávanie tohto nariadenia. Predpisy týkajúce sa oznamovania a rozširovania takýchto informácií sa prijmú v súlade s postupom uvedeným v článku 195 ods. 2 nariadenia (ES) č. 1234/2007.
Článok 11
Nariadenie (EHS) č. 2783/75 sa zrušuje.
Odkazy na zrušené nariadenie sa považujú za odkazy na toto nariadenie a znejú v súlade s tabuľkou zhody uvedenou v prílohe II.
Článok 12
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 7. júla 2009